**Princípy tvorby a  schvaľovania tém dizertačných prác na 3. stupeň štúdia na NHF EU v Bratislave**

V súlade so zámerom zvyšovať kvalitu doktorandského štúdia a podporovať výskumný a kvalifikačný rast na NHF EU v Bratislave sa odporúča pri tvorbe ponuky tém dizertačných prác pre prijímacie konanie na 3. stupeň štúdia na NHF EU v Bratislave rešpektovať nasledujúce princípy:

1. Školiteľ má vedecko-výskumne pôsobiť v oblasti, do ktorej spadá vypísaná téma.
2. Školiteľ je/bol zapojený do projektovej činnosti vo forme vedúceho/zástupcu domáceho výskumného projektu, resp. člena medzinárodného výskumného projektu v období 3 predchádzajúcich kalendárnych rokov (príklad: pre ak. rok 2018/2019 sa budú brať do úvahy roky 2015, 2016 a 2017).
3. Školiteľ publikoval aspoň dva vedecké články v karentovanom časopise, resp. časopise registrovanom vo Web of Science alebo SCOPUS (kategórie publikačnej činnosti ADC, ADD, ADM, ADN), s výnimkou predátorských časopisov vylúčených z financovania Ministerstvom školstva, vedy, výskumu a športu SR, v období 5 predchádzajúcich kalendárnych rokov.
4. Školiteľ môže viesť maximálne 3 študentov doktorandského štúdia spolu v dennej a externej forme.

Návrh tém dizertačných prác so všetkými náležitosťami predložia potenciálni školitelia na tlačive zverejnenom na webovej stránke fakulty na schválenie príslušnou katedrou. Následne budú navrhované témy dizertačných prác pripomienkované a schvaľované v príslušnej odborovej komisii. Zoznam schválených tém bude zverejnený pre uchádzačov v termíne podľa Zásad prijímacieho konania na 3. stupeň štúdia na NHF EU v Bratislave na príslušný akademický rok.

Prerokované v Kolégiu dekana NHF EU v Bratislave dňa 8. 11. 2017.

Schválené Vedeckou radou NHF EU v Bratislave dňa 6. 12. 2017.

Univ. prof. i. R. Dipl. Ing. Dr. Mikuláš Luptáčik

dekan Národohospodárskej fakulty Ekonomickej univerzity v Bratislave